RESOLUCIÓN do 28 de maio de 2010, da Secretaría Xeral de Modernización e Innovación Tecnolóxica, pola que se aproban as bases reguladoras para a concesión de axudas, no ámbito da Comunidade Autónoma de Galicia, cofinanciadas polo Fondo Europeo de Desenvolvemento Rexional (Feder), para a extensión de redes de transporte de alta capacidade en poboacións con maior demanda desatendida de Galicia, en réxime de concorrencia competitiva, e se procede á súa convocatoria para o período 2010-2012.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 03/06/2010

A conectividade en banda larga é unha compoñente clave para o desenvolvemento, adopción e utilización de tecnoloxías da información e a comunicación (TIC) na economía e a sociedade. A banda larga reviste importancia estratéxica dada a súa capacidade de acelerar a contribución destas tecnoloxías ao crecemento e á innovación en todos os sectores da economía e á cohesión social e territorial.
A dispoñibilidade xeneralizada de servizos de banda larga para todos os cidadáns europeos é unha actuación apoiada activamente pola Comisión Europea, tal como se establece na Estratexia de Lisboa e en comunicacións posteriores, tales como «2010- Unha sociedade da información europea para o crecemento e o emprego» do 1 de xuño de 2005.
Neste sentido, segundo as directrices da Comisión Europea, unha intervención pública selectiva no ámbito da banda larga pode contribuír a reducir a fenda dixital existente entre as rexións en que se dispón de servizos de banda larga alcanzables e competitivos e aquelas que carecen dos devanditos servizos.
En Galicia, nos últimos anos, leváronse a cabo diversas actuacións por parte de diferentes entidades -Administración estatal, autonómica, local e deputacións provinciais- para tratar de estender o servizo de banda larga a todos os galegos.
Porén, as actuacións para o despregamento de redes de banda larga que se levaron ou están a se levar a cabo por parte do Estado-Plan de extensión de banda larga en zonas rurais e illadas e Subprograma Avanza Infraestruturas- por parte da Administración autonómica -Programa de implantación de novas redes de banda larga, Proxectos piloto de redes de banda larga inalámbrica en concellos rurais e Programa de dotación do servizo de banda larga a polígonos industriais- así como, por parte de múltiples concellos e polas distintas deputacións provinciais, careceron sempre dunha política común de actuación en materia de despregamento de infraestruturas, o que implicou unha importante falta de visión global e coordinación á hora de os levar a cabo.
Deste xeito, hoxe en día, a dispoñibilidade de banda larga en Galicia dista moito de poder considerarse satisfactoria, pois en torno ao 56% dos núcleos de poboación de Galicia non dispoñen de acceso á banda larga. Ademais, existe unha gran desigualdade territorial que se ve reflectida na enorme diferenza existente entre as provincias de Pontevedra e A Coruña, nas cales en torno ao 24% da poboación non dispón de acceso á banda larga, e as de Lugo e Ourense onde esta porcentaxe pasa a ser de ao redor do 40%.
Con data do 18 de febreiro de 2010, a Xunta de Galicia aprobou o Plan director de banda larga de Galicia 2010-2013 en que se define a estratexia global para posibilitar o acceso ao servizo de banda larga a toda a sociedade galega, como un dos motores principais para o desenvolvemento de Galicia, situándoa entre as rexións de referencia no desenvolvemento das novas tecnoloxías e infraestruturas para a Sociedade da información.
Coa execución do Plan director de banda larga de Galicia 2010-2013 preténdese desenvolver e estender as novas tecnoloxías e infraestruturas de telecomunicacións de banda larga aos cidadáns, organismos públicos e tecido empresarial de Galicia, con especial foco naquelas zonas máis desfavorecidas ou desatendidas:
-Fomentando a cohesión e a vertebración territorial, contribuíndo ao benestar e desenvolvemento social e a súa integración na sociedade da información.
-Impulsando o sector empresarial mediante o uso das novas tecnoloxías de banda larga como dinamizadoras económicas e xeradoras de emprego, competitividade e innovación.
-Incentivando a participación dos distintos axentes implicados e controlando a sustentabilidade dos investimentos.
-Impulsando a modernización dos servizos públicos e facilitando o acceso á Administración electrónica avanzada.
-Motivando a coordinación dos distintos organismos públicos para a unificación de esforzos e maximizar o seu impacto.
A Xunta de Galicia, a través da Secretaría Xeral de Modernización e Innovación Tecnolóxica, como órgano superior da Administración autonómica a que lle corresponde o impulso, asesoramento técnico e apoio en materia de tecnoloxías da información e as comunicacións e a súa aplicación para a modernización, innovación e desenvolvemento tecnolóxico de Galicia, impulsa esta resolución como primeira fase e parte integral da execución das actuacións de despregamento do Plan director de banda larga de Galicia 2010-2013.
As actuacións desta convocatoria estarán cofinanciadas nun 80% polo Fondo Europeo de Desenvolvemento Rexional (Feder), no marco do Plan operativo Feder Galicia 2007-2013, eixo 1-Desenvolvemento da Economía do Coñecemento (I+D+i, Sociedade da Información e TIC), tema prioritario 10 Infraestruturas telefónicas, actuación (1.10.4) * Infraestruturas de telecomunicacións. Polo tanto, a súa tramitación queda condicionada ao cumprimento da normativa da Unión Europea nesta materia.
En consecuencia, e no uso das facultades que me foron concedidas,
RESOLVO:
Artigo 1º.-Bases reguladoras e convocatoria.
1. Esta resolución ten por obxecto aprobar as bases, que se inclúen como anexo I, polas cales se rexerá a concesión de subvencións, no ámbito da Comunidade Autónoma de Galicia, cofinanciadas polo Fondo Europeo de Desenvolvemento Rexional (Feder), para a extensión de redes de transporte de alta capacidade en poboacións con maior demanda desatendida de Galicia, dentro da área de actuación AA1.1-Extensión das redes de transporte de alta capacidade, da liña estratéxica 1-Desenvolvemento de Infraestruturas- do Plan director de banda larga de Galicia 2010-2013, aprobado polo Consello da Xunta de Galicia o 18 de febreiro de 2010.
2. Así mesmo, por medio desta resolución convócanse as citadas subvencións para o período 2010-2012 (procedemento administrativo PR880B).
Artigo 2º.-Solicitudes.
Para poder ser beneficiario da subvención deberá presentarse unha solicitude axustada ao modelo normalizado que se inclúe como anexo VIII desta resolución, xunto coa documentación que se especifica nas bases reguladoras que se incorporan á presente resolución como anexo I.
O prazo para a presentación das solicitudes é dun mes contado desde o día seguinte ao da publicación da convocatoria no Diario Oficial de Galicia. Se o último día do prazo fose inhábil, entenderase prorrogado ata ao primeiro día hábil seguinte.
As solicitudes presentaranse no rexistro xeral da Xunta de Galicia ou por calquera dos medios referidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (LRXPAC), en modelo normalizado (anexo VIII), xunto coa documentación que a continuación se indica. Así mesmo, o citado modelo poderase descargar na páxina web da Secretaría:
http://imit.xunta.es
O feito de non axustarse aos termos da convocatoria, así como a ocultación de datos, a súa alteración ou calquera outra manipulación da información, será causa de desestimación da solicitude, sen prexuízo do disposto nos artigos 54 a 56 da Lei 9/2007, do 13 de xuño, de subvencións de Galicia.
Artigo 3º.-Prazo de duración do procedemento de concesión.
Unha vez rematado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras, que non poderá ter unha duración superior a 6 meses.
Artigo 4º.-Crédito.
Para o financiamento desta convocatoria está prevista unha dotación orzamentaria máxima de 10.895.000 , que se financiarán con cargo á aplicación orzamentaria 04.70.571A.775.0, coa seguinte distribución:
Ver referencia pdf "10400D003P035.PDF"
As actuacións desta convocatoria estarán cofinanciadas nun 80% polo Fondo Europeo de Desenvolvemento Rexional (Feder), no marco do Plan operativo Feder Galicia 2007-2013, eixo 1-Desenvolvemento da Economía do Coñecemento (I+D+i, Sociedade da Información e TIC), tema prioritario 10 Infraestruturas telefónicas, actuación (1.10.4) *Infraestruturas de telecomunicacións.
Artigo 5º.-Información aos interesados.
1. Sobre este procedemento administrativo, que ten o código PR880B, poderase obter documentación normalizada ou información adicional na Secretaría Xeral de Modernización e Innovación Tecnolóxica a través dos seguintes canais:
a) Páxina web oficial da Secretaría Xeral (
http://imit.xunta.es
), na súa epígrafe de axudas.
b) O teléfono 981 95 78 68.
c) O enderezo electrónico oficina.bandalarga@xunta.es
d) Presencialmente.
Así mesmo, para cuestións xerais sobre este ou outros procedementos, poderá facerse uso do teléfono de información xeral da Xunta de Galicia (012 ou 902 12 00 12 se chama desde fóra de Galicia).
2. Unha vez presentadas as solicitudes, a Secretaría Xeral de Modernización e Innovación Tecnolóxica poderá habilitar canais personalizados de información cos interesados, con independencia dos medios preceptivos de notificación recollidos nas bases reguladoras.
Disposicións derradeiras
Primeira.-Habilitación para o desenvolvemento.
Facúltase o titular da Subdirección Xeral de Infraestruturas e de Telecomunicacións da Secretaría Xeral de Modernización e Innovación Tecnolóxica para que dite as instrucións que sexan precisas para o desenvolvemento e a aplicación desta resolución.
Segunda.-Condicionamento do pagamento.
O pagamento da subvención a que se refiren as presentes bases quedará, en todo caso, condicionado ao disposto na decisión que adopte a Comisión Europea acerca da compatibilidade da axuda co artigo 107 do Tratado de funcionamento da Unión Europea.
Terceira.-Entrada en vigor.
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de maio de 2010.
Mª Mar Pereira Álvarez
Secretaria xeral de Modernización
e Innovación Tecnolóxica
ANEXO I
Bases reguladoras para a concesión de subvencións, en réxime de concorrencia competitiva, para a extensión de redes de transporte de alta capacidade en poboacións con maior demanda desatendida de Galicia
Artigo 1º.-Obxecto.
O obxecto das presentes bases é regular a concesión de subvencións, en réxime de concorrencia competitiva, no ámbito da Comunidade Autónoma de Galicia, para a extensión de redes de transporte de alta capacidade que permitan chegar aos núcleos de poboación de Galicia con elevada demanda desatendida, co compromiso engadido de despregamento da correspondente rede de acceso de banda larga e a comercialización do servizo de acceso.
O procedemento de concesión destas subvencións tramitarase en réxime de concorrencia competitiva co cofinanciamento ao 80% do Fondo Europeo de Desenvolvemento Rexional (Feder), no marco do Plan operativo Feder Galicia 2007-2013, polo que este réxime de subvencións quedará suxeito aos regulamentos (CE) 1080/2006 (DOUE 31-7-2006), 1083/2006 (DOUE 31-7-2006) e 1828/2006 (DOUE 15-2-2007) relativos ao Fondo Europeo de Desenvolvemento Rexional.
Artigo 2º.-Ámbito material.
O ámbito material das presentes bases circunscríbese á área de actuación AA1.1 Extensión das redes de transporte de alta capacidade, dentro da liña estratéxica 1: Desenvolvemento de infraestruturas, do Plan director de banda larga de Galicia 2010-2013.
Artigo 3º.-Ámbito territorial das redes que se despregarán.
En consonancia con directrices fixadas dentro da primeira liña estratéxica do Plan director de banda larga de Galicia 2010-2013, as actividades obxecto de subvención poderán realizarse única e exclusivamente nos núcleos da xeografía galega tipificados coma zona branca con elevada demanda desatendida.
Restrinxindo sempre o conxunto de potenciais obxectivos ás rexións sen acceso a banda larga, o alcance territorial das redes que se despregarán obxecto das presentes bases, inclúe dous tipos principais de núcleos: núcleos de cobertura obrigatoria e núcleos de cobertura opcional, que deberán especificar os solicitantes nos seus respectivos plans de despregamento.
Achégase como anexo II (Listaxe de núcleos obxectivo) unha listaxe completa dos núcleos incluídos no alcance territorial das presentes bases, así como a súa respectiva tipificación (obrigatorios, opcionais prioridade 1, opcionais prioridade 2, opcionais prioridade 3 e opcionais prioridade 4). Non se valorará a inclusión de núcleos fóra da listaxe proporcionada e poderase mesmo descartar das actuacións asociadas, dos conceptos subvencionables ou a desestimación da solicitude segundo a natureza do núcleo proposto.
Na valoración dos proxectos presentados polos solicitantes teranse en conta, entre outros aspectos, o número e nivel de prioridade dos núcleos tipificados como opcionais no presente artigo e incluídos no despregamento de rede proposto. A este respecto, as diferentes clases de núcleos opcionais quedarán ordenados de maior a menor valor como segue: opcionais prioridade 1, opcionais prioridade 2, opcionais prioridade 3 e opcionais prioridade 4.
Artigo 4º.-Ámbito temporal.
O despregamento da rede poderase alongar no tempo ata o 15 de decembro de 2012 e o prazo máximo para a posta en servizo é o 31 de decembro de 2012.
Para estes efectos, o plan de despregamento deberá presentarse de conformidade co disposto no artigo 12 das presentes bases e incluirá tres etapas anuais, cada unha das cales será definida libremente polo solicitante, que deberá dar conta dos núcleos e puntos de presenza da rede de transporte que forman parte dela. Estas etapas serán definidas en función da dispoñibilidade do servizo para a poboación total prevista para cada ano, segundo a seguinte táboa:
Ver referencia pdf "10400D003P035.PDF"
O prazo de inicio de traballos non poderá exceder dos 10 días hábiles contados desde a data da notificación da resolución da convocatoria de axuda.
O prazo de vixencia da obriga de servizo computarase desde a data en que as obras fosen integramente aprobadas pola Xunta de Galicia, independentemente de que o solicitante optase por executar as obras en máis dunha etapa, e iniciado o servizo naquelas que fosen aceptadas con anterioridade.
Artigo 5º.-Criterios xerais.
Os criterios xerais que van rexer a presente convocatoria de axuda son os especificados polas directrices da Comisión Europea ou as autoridades nacionais.
Especificamente destacan os seguintes criterios:
1. Neutralidade tecnolóxica.
Seguindo as recomendacións e criterios xerais da Comisión Europea referentes á xeración de infraestruturas subvencionadas de telecomunicacións, non se primará a priori unha tecnoloxía de acceso para redes de banda larga fronte a outras. Por iso, o solicitante poderá escoller libremente a tecnoloxía que considere que mellor se axusta aos obxectivos xerais do proxecto e aos parámetros de calidade exixidos.
2. Cumprimento da lei de protección de datos.
O operador solicitante estará obrigado ao seguimento das normas sobre confidencialidade de datos. Declarará documentalmente que se responsabilizará de que o tratamento de datos de carácter persoal que se poida realizar no marco da prestación do servizo se realizará conforme a Lei orgánica 15/1999, do 13 de decembro, de protección de datos de carácter persoal e a súa normativa de desenvolvemento.
3. Neutralidade da rede.
Os beneficiarios operarán as infraestruturas despregadas baixo criterios de neutralidade da rede, asegurando manter unha clara separación entre o acceso á rede e o contido que transporta, tratando por igual todos os contidos, fontes e plataformas e permitindo así ser capaz de comunicar todo tipo de información, servindo para calquera aplicación ou servizo. Deste xeito, as infraestruturas despregadas deberán cumprir cos seguintes principios:
-Os usuarios teñen o dereito de acceder aos contidos legais da internet que desexen.
-Os usuarios teñen o dereito de usar as aplicacións e servizos que desexen, dentro dos límites que impoña a seguridade do Estado.
-Os usuarios teñen o dereito de conectar os dispositivos que desexen, sempre que non danen a rede.
-Os usuarios teñen o dereito de elixir en competencia os provedores de rede, de aplicacións, servizos e contidos.
A través dos principios de neutralidade da rede, búscase establecer unhas normas que garantan que a banda larga non impoña restricións á competencia, á creatividade e á actividade empresarial.
Artigo 6º.-Solución tecnolóxica.
En todo caso, para os efectos da presente convocatoria, entenderanse por servizos de banda larga os que teñan asociada unha taxa de transferencia máxima de, polo menos, 2 Mbps no sentido da rede ao usuario (DL) e de 512 Kbps en sentido do usuario á rede (UL), cunha garantía de caudal do 50%, e unha taxa de dispoñibilidade mensual de acceso superior ao 99%.
Cada solicitante poderá propor a solución tecnolóxica e de negocio que considere máis adecuada, así como a súa proposta de implantación de infraestrutura de rede necesaria.
Artigo 7º.-Requisitos mínimos para a cobertura dos núcleos obxectivo.
Os beneficiarios deberán deseñar, despregar e operar as infraestruturas de telecomunicacións correspondentes de modo que, nos núcleos que pretendan que se consideren como cubertos, se cumpran de modo obrigatorio todos e cada un dos seguintes puntos:
-Que polo menos o 80% dos inmobles do núcleo poida acceder de modo efectivo a un paquete de servizos retallistas de acceso acorde co estipulado no artigo 10º.
-Que todos os puntos de demanda asociados á Administración poidan acceder de modo efectivo a un paquete de servizos retallistas de acceso acorde co estipulado no artigo 10º.
-Que polo menos o 90% de las empresas de máis de 5 traballadores situadas nos núcleos incluídos no plan de despregamento poidan dispor de acceso aos servizos retallistas definidos no artigo 10º.
Non obstante o cumprimento destas condicións indispensables, para a tipificación dun núcleo como cuberto requírese, ademais, a concorrencia de, polo menos, unha das seguintes condicións:
-Que o núcleo en cuestión teña, polo menos, un punto de presenza operativo da rede de transporte e a súa correspondente conexión coa rede de acceso local. Así mesmo, deberase garantir o despregamento da rede local de acceso onde non exista e o remodelado ou reestruturación da xa existente onde sexa pertinente, asociando sempre cada inmoble co punto de presenza da rede de transporte máis próximo.
-Que polo menos o 80% dos inmobles do núcleo estea a menos de 3 km do punto de presenza da rede de transporte que lle dea servizo.
Artigo 8º.-Características das redes que se despreguen.
A consecución dos obxectivos da presente convocatoria requirirá o despregamento das redes que proporcionen servizos adecuados de acceso á banda larga a núcleos comprendidos no ámbito territorial mencionado nas presentes bases. Na medida en que esta acción ten como obxectivo núcleos illados das principais redes de transporte rexionais, as actuacións que acometerán os beneficiarios deberán ir encamiñadas á extensión e posterior explotación dunha rede de transporte de alta capacidade que xestione o tráfico agregado dos usuarios finais, proporcionándolles conectividade global á internet, así como á extensión das correspondentes redes de acceso que permitan o acceso á banda larga a partir dos puntos de presenza da devandita rede de transporte.
Adicionalmente, a rede debe prever unha reserva de capacidade de interconexión dispoñible para outros operadores de acceso, co fin de facilitar servizos de transporte maiorista. Fixada deste xeito a estrutura xeral das redes que se despreguen de acordo coa natureza dos núcleos obxectivo, quedan a criterio do solicitante os detalles do deseño e posterior despregamento e operación destas, a condición de que se cumpran as premisas e os parámetros (por exemplo, os criterios de cobertura ou servizos de conectividade comercializables) especificados nas presentes bases.
O solicitante deberá incluír na documentación técnica que se entregará, un nivel de detalle tal que permita a análise da infraestrutura proposta por parte dos organismos competentes. O anexo III (descrición técnica mínima das redes obxecto da presente axuda) recolle os puntos mínimos requiridos a este respecto.
Artigo 9º.-Servizos maioristas de transporte.
De conformidade coa normativa vixente e tendo en conta a necesidade de incentivar a competencia a curto prazo nas rexións onde esta é especialmente insuficiente, adquire especial relevancia a regulación das condicións relativas á prestación de servizos maioristas de transporte a operadores de acceso interesados en ofertar os seus servizos de conectividade nos núcleos obxectivo das axudas asociadas ás presentes bases. Neste escenario, enténdese como cliente todo operador de acceso distinto dos beneficiarios (ou, na súa ausencia, os que operen no seu lugar as redes que se despregarán) que requira, para cursar o tráfico agregado dos seus clientes finais, dos servizos de transporte asociados aos despregamentos incentivados polas presentes bases.
1. Servizo mínimo que se debe ofertar.
Respecto das redes subvencionadas coas axudas asociadas á presente convocatoria, a entidade que as opere asume o compromiso de prestar a outros operadores de acceso, como mínimo, servizos maioristas simétricos de xestión de tráfico punto a punto agregado de clientes finais entre os puntos de presenza da rede de transporte despregados dentro do ámbito territorial mencionado no artigo 3 e incluído no despregamento de rede do beneficiario, e os puntos de interconexión asociados. O devandito servizo debe cumprir cos seguintes niveis mínimos:
-Dispoñibilidade superior ao 99,7% medida en períodos anuais.
-Ningunha incidencia na rede que afecte os servizos prestados pode durar máis de 10 horas.
-Tempo máximo de entrega do servizo de 60 días.
De cara a garantir a correcta prestación do dito servizo, deberase dar debido cumprimento aos seguintes puntos:
a) Capacidade mínima de interconexión: a rede de transporte debe permitir, no momento da súa posta en servizo, que outros operadores de acceso distintos dos beneficiarios dispoñan, asociado a cada punto de presenza, de puntos de interconexión con capacidade suficiente para satisfacer os requirimentos asociados a un servizo retallista de acceso semellante ao definido como de prestación obrigatoria no artigo 10º, para cada un dos mercados tipo residencial, empresarial e administrativo equivalente ao 30% dos clientes potenciais.
b) Obriga de prestación de servizo: o servizo mínimo especificado neste punto deberá estar dispoñible e prestarse, a condición de que haxa capacidade dispoñible na rede, a todo aquel operador de acceso que ofreza os seus servizos no ámbito territorial da presente convocatoria e así o requira.
c) Localización dos puntos de interconexión: os puntos de interconexión asociados aos puntos de presenza da rede de transporte despregados dentro do ámbito territorial da presente convocatoria deberán cumprir as seguintes condicións:
-Estar situados nos núcleos que figuran no anexo IV (Posibles localizacións de puntos de interconexión), todos eles núcleos en zona negra onde existe competencia de operadores de acceso.
-Definir, como mínimo, dous puntos de interconexión por provincia que cumpran as condicións do punto anterior.
d) Neutralidade tecnolóxica respecto da rede de acceso: o cliente que despregue as súas propias redes poderá crear a súa rede de acceso empregando calquera tecnoloxía (pares telefónicos, fibra óptica, cable coaxial, WiMAX, LTE, 3G ou calquera outra).
e) Mantemento de rede: o beneficiario disporá de servizos de vixilancia de rede e mantemento e reparación operativos as 24 horas do día, os 7 días da semana, encamiñados a garantir o correcto cumprimento dos niveis de calidade dos servizos prestados.
f) Interfaces: poderase entregar e extraer tráfico a través de ligazóns Gigabit Ethernet, Fast Ethernet e Ethernet como mínimo.
2. Condicionantes relativos aos servizos maioristas de transporte.
Calquera servizo de transporte maiorista prestado a outro operador de acceso deberá cumprir os seguintes requisitos:
-Transparencia no método de cálculo das tarifas: todos os servizos maioristas de transporte comercializados deberán ir acompañados das tarifas tipo asociadas. As tarifas deben estar en consonancia co mercado nacional imperante respecto de servizos similares e homoxéneas respecto do operador de acceso solicitante dos servizos, debendo especificar detalladamente o método de cálculo empregado para establecer cada unha delas.
-Tarifas acordes co mercado: as tarifas fixadas deberán estar en consonancia co mercado nacional imperante respecto de servizos similares e, cando sexa de aplicación, cos correspondentes prezos de referencia fixados pola CMT nos seus documentos de referencia.
-Niveis de servizo: deberase asociar cada servizo maiorista de transporte comercializado cos seus correspondentes niveis de servizo detallados. Igualmente, o provedor de servizos de transporte comprometerase a proporcionar niveis semellantes aos imperantes no mercado para servizos de similares características e, en todo caso, a incluír na súa oferta de servizos cun nivel igual ao asociado á xestión do tráfico dos seus usuarios finais.
Coa finalidade de verificar o cumprimento das restricións dos servizos maioristas de transporte, o solicitante deberá incluír na documentación técnica, na epígrafe correspondente ás características técnicas da rede, a información máis relevante respecto de aspectos como a priorización de tráfico ou a previsión e capacidade de puntos de interconexión. Igualmente, deberanse describir os servizos maioristas de transporte ofertados e unha declaración de compromiso respecto das obrigas previstas no presente artigo.
Artigo 10º.-Servizos retallistas de acceso.
De cara a garantir o acceso adecuado á banda larga nos núcleos incluídos no despregamento de rede, o paquete de servizos ofertados deberá incluír un servizo de comercialización obrigatoria. O dito paquete de servizos de acceso comercializado estará subordinado ás seguintes condicións:
1. Servizo retallista de acceso de comercialización obrigatoria.
A entidade que opere e explote a rede deberá incluír no seu paquete de servizos e satisfacer baixo demanda a prestación dun servizo retallista de acceso coas seguintes características:
a) Largo de banda pico: largo de banda de pico de 2 Mbps e 512 Kbps descendentes e ascendentes respectivamente.
b) Modalidade de acceso: sen límite de tráfico e sen restrición horaria ao acceso do servizo.
c) Niveis mínimos de servizo.
i. Respecto do tráfico asociado a servizos de comunicación de voz e vídeo en tempo real requirirase o cumprimento das seguintes restricións:
Ver referencia pdf "10400D003P035.PDF"
ii. Dispoñibilidades de servizo maiores do 99% cando sexan medidas en intervalos mensuais.
iii. Garantir que polo menos o 95% do tempo está dispoñible, como mínimo, un 50% do largo de banda pico contratado.
iv. Compromiso de que ,unha vez despregada a rede correspondente a cada núcleo, se satisfagan as peticións de servizo dos seus habitantes nun prazo máximo de 30 días naturais.
v. Compromiso de reparar ou repor os equipos de usuario suxeitos a un acordo de aluguer co operador nun prazo nunca superior a 5 días hábiles.
vi. O tempo máximo de resolución de incidencias de clientes que afecten o servizo deberá ser, como moito, de 24 horas no 95% dos casos.
Adicionalmente, serán de aplicación a este servizo as condicións mencionadas a continuación e extensibles a todos os servizos minoristas de acceso comercializados.
2. Condicionantes relativos as servizos minoristas de acceso.
Empregando como soporte as infraestruturas de rede comprometidas polos beneficiarios nos seus proxectos, estes deberán ofertar servizos de conectividade a usuarios finais. Estes servizos, que deberán ser publicitados de forma activa, estarán subordinados a unha serie de condicións establecidas coa intención de asegurar o cumprimento dos principios das presentes bases:
-Oferta homoxénea territorialmente: existirá un compromiso respecto de que a oferta asociada a cada servizo prestado a usuarios finais sexa, naqueles núcleos onde se comercialice, homoxénea xeograficamente respecto de tarifas e niveis de servizo.
-Accesibilidade dos contidos legais: de acordo cos principios de neutralidade de rede, os servizos ofertados non poderán restrinxir o acceso a contidos legais.
-Tarifas acordes co mercado: as tarifas dos servizos prestados deberán estar en consonancia coas condicións imperantes do mercado en servizos de similares características.
-Accesibilidade de servizos avanzados: en cada núcleo incluído no despregamento de rede, polo menos o 30% dos inmobles situados dentro da área de cobertura deberán poder acceder a servizos de acceso á internet con maior largo de banda pico que o correspondente ao servizo mínimo fixado e de ata, polo menos, 10 Mbps e 1 Mbps descendentes e ascendentes respectivamente cunha garantía de caudal do 50%.
-Plan de evolución dos servizos de acceso: deberá presentarse un plan que inclúa unha previsión da evolución do paquete de servizos comercializado respecto de largos de banda, tarifas e niveis de servizo. O dito plan de evolución de servizos deberá abarcar, polo menos, todo o período de explotación mínimo da rede, facendo especial fincapé na provisión de servizos de acceso con maiores capacidades de tráfico que o servizo mínimo.
-Inclusión de accesos sen horarios nin restrición de tráfico: no paquete de servizos ofertados deberase incluír conexións sen límite de tráfico de baixada e sen restrición horaria ao acceso do servizo.
Artigo 11º.-Metodoloxía, medios técnicos e materiais.
O solicitante deberá achegar información sobre os seus medios e procedementos de cara a garantir as calidades mínimas exixidas nos servizos solicitados, incluíndo os medios de atención ao cliente. Así, deberase incluír na proposta presentada información relativa a:
-Operación e mantemento.
-Calidade de servizo (SLA).
-Atención a usuarios.
No anexo VI (metodoloxía, medios técnicos e materiais) especifícanse os conceptos mínimos que se incluirán en cada punto.
Artigo 12º.-Plan de despregamento.
No que incumbe ao despregamento de rede proposto polo solicitante, ademais dunha listaxe de núcleos incluídos nel, a documentación proporcionada deberá incluír un plan de despregamento en que consten, como mínimo, os seguintes conceptos:
-Provisión e construción da rede de transporte.
-Provisión e instalación do equipamento de acceso.
-Integración coa rede de transporte e interconexión coa rede de operador.
-Plan de probas.
-Posta en servizo.
Este plan de despregamento deberá detallar os prazos para cada concepto, garantindo o cumprimento dos prazos de execución indicados na presente convocatoria.
Así mesmo, deberá achegarse de modo obrigatorio unha planificación orientada a fitos relevantes por núcleo cunha incerteza máxima mensual. Na devandita planificación deberá figurar, polo menos, a seguinte información respecto de cada núcleo, dentro dos obxectivos de cobertura do solicitante das axudas:
-Data de finalización das actuacións necesarias para a disposición operativa (conexión coa rede de transporte dos puntos de interconexión asociados e non necesariamente conectados ás correspondentes redes de acceso) de cada un dos puntos de presenza da rede de transporte planificados para cada núcleo.
-Investimento estimado da rede de transporte por núcleo, incluíndo a adecuación de todos os puntos de presenza e parte proporcional de puntos de interconexión e rede de transporte e a interconexión con rede de acceso.
-Data de finalización do despregamento da rede de acceso de modo que o núcleo se poida considerar como cuberto nos termos das presentes bases e os clientes poidan solicitar os servizos estipulados nelas. Así mesmo, deberase incluír unha estimación dos inmobles cubertos desde os puntos de presenza da rede de transporte asociados a cada núcleo.
-Investimento total estimado para acometer o despregamento e/ou remodelación da rede de acceso e a súa conexión coa rede de transporte de modo que o núcleo poida ser considerado como cuberto baixo os criterios das presentes bases.
O plan de despregamento presentado deberá cumprir os prazos temporais especificados nas presentes bases e concretamente os estipulados no seu artigo 4º. Toda solicitude que teña asociado un plan de despregamento con data de finalización posterior á citada como límite no devandito artigo será inmediatamente desestimada. Respecto dos proxectos que cumpran os requisitos establecidos, os prazos de despregamento de rede así como os investimentos necesarios serán parámetros tidos en conta na valoración das solicitudes.
Artigo 13º.-Plan de negocio.
A proposta presentada deberá conter un plan de negocio que deberá abarcar, como mínimo, un horizonte temporal de 10 anos desde o inicio da prestación do servizo, utilizando o método de valor actual neto (VAN), indicando expresamente a taxa anual de desconto empregada, a cal á súa vez deberá ser comparada coa taxa interna de retorno (TIR) que mostre a avaliación privada. Débese rexer polo principio do investidor privado nunha economía de mercado tal e como se define por parte da CMT, sendo os adxudicatarios das axudas os únicos responsables da súa viabilidade e continuidade.
No plan de negocio presentado deberase incluír detalle de:
-Hipótese de cálculo: índices de penetración dos servizos, investimento total, prazos de amortización do equipamento, ingresos estimados, custos de explotación, custos de comercialización, hipóteses financeiras e variables macroeconómicas.
-Plan de investimentos propio.
-Repartición anual da subvención solicitada, coa contía anual máxima prevista na convocatoria da presente subvención.
-Plan de custos e ingresos.
Artigo 14º.-Beneficiarios e non beneficiarios.
Poderán ser beneficiarios destas subvencións, sen prexuízo de reunir os demais requisitos establecidos nestas bases reguladoras:
Empresas: entidade, calquera que sexa a súa forma xurídica, que exerza unha actividade económica e que estea validamente constituída no momento da presentación da solicitude de subvención. Neste concepto teñen cabida tanto os empresarios colectivos como os empresarios individuais.
As seguintes agrupacións ou asociacións empresariais:
-Unión temporal de empresas (UTE).
-Agrupacións de interese económico, formadas por empresas ou por empresas con outras entidades (AIE).
De conformidade co disposto no artigo 8.2º da Lei 9/2007, do 13 de xuño, de subvencións de Galicia, cando o beneficiario sexa unha persoa xurídica, os membros asociados do beneficiario que se comprometan a efectuar a totalidade ou parte das actividades que fundamenten a concesión da subvención en nome e por conta do primeiro terán igualmente a consideración de beneficiarios.
Únicamente poderán ter a condición de beneficiarios, os explotadores de redes e prestadores de servizos de comunicacións electrónicas, a título individual ou baixo calquera das agrupacións ou asociacións empresariais mencionadas con anterioridade. Para os efectos destas bases, entenderase por explotadores de redes e prestadores de servizos de comunicacións electrónicas a aqueles operadores que se atopen debidamente inscritos conforme a Lei 32/2003, do 3 de novembro, xeral de telecomunicacións e a súa normativa de desenvolvemento.
Quedan expresamente excluídos da condición de beneficiarios:
a) As persoas en que concorra algunha das circunstancias que prohiben a obtención da condición de beneficiario, recollidas no artigo 10 da Lei 9/2007, do 13 de xuño, de subvencións de Galicia. A acreditación de non estar incursos nesas prohibicións realizarase mediante declaración responsable do interesado, con independencia das comprobacións que preceptivamente deba efectuar o órgano xestor.
b) As empresas en crise de acordo coa definición e condicións establecidas nas directrices comunitarias sobre as axudas estatais de salvamento e reestruturación de empresas en crise (2004/C244/02) e o disposto no número 7 do artigo 1 do Regulamento (CE) núm. 800/2008, da Comisión.
c) As empresas que se atopen suxeitas a unha orde de recuperación pendente tras unha decisión previa da Comisión Europea que declarase unha axuda ao beneficiario ilegal e incompatible co mercado común.
Artigo 15º.-Obrigas dos beneficiarios.
Serán obrigas dos beneficiarios as seguintes:
a) Cumprir as obrigas establecidas no artigo 11 da Lei 9/2007, do 13 de xuño, de subvencións de Galicia, así como as instrucións específicas que, en aplicación e cumprimento das presentes bases, comunique a Administración autonómica en materia de execución, seguimento, pagamento das subvencións, información e publicidade, xustificación e control do gasto.
b) Comunicar ao órgano concedente de forma inmediata e, en todo caso, con anterioridade á xustificación da subvención concedida, a obtención de calquera outra subvención, axuda, ingresos ou recursos que financien a mesma actuación subvencionada, procedente doutras administracións públicas ou entes públicos e privados. No suposto de subvencións concedidas ao amparo da norma comunitaria de minimis, os beneficiarios deberán comunicar as subvencións obtidas durante o exercicio fiscal en curso e os dous anteriores, calquera que fose o obxecto destas.
c) Cumprir as condicións que, de ser o caso, puidesen establecer as autoridades reguladoras nacionais e comunitarias no ámbito do mercado das telecomunicacións.
d) Deberán dar adecuada publicidade da orixe do financiamento público recibido en todas as actuacións que deriven da execución do proxecto. De conformidade co establecido no artigo 15 da Lei 9/2007, do 13 de xuño, de subvencións de Galicia e no 20 do Decreto 11/2009, do 8 de xaneiro, polo que se aproba o seu regulamento de desenvolvemento, e do Regulamento (CE) 1828/2006 (DOUE 15-2-2007), nas publicacións, actividades de difusión, páxinas web e, en xeral, en toda información ou publicidade que se efectúe das actuacións ou proxectos subvencionados, deberase facer constar que están subvencionados pola Xunta de Galicia no marco do Plan director de banda larga aprobado polo Consello da Xunta de Galicia con data do 18 de febreiro de 2010, e tamén cofinanciados pola Unión Europea, a través do Fondo Europeo de Desenvolvemento Rexional (Feder). A Consellería de Facenda dispón na súa web dunha guía de publicidade que poderá ser usada polos beneficiarios:
http://www.conselleriadefacenda.es/web/portal/area-de-planificacion-e-fondos
Así mesmo, os beneficiarios deberán cumprir especificamente as prescricións establecidas nos artigos 8 e 9 do Regulamento (CE ) nº 1828/2006 da Comisión, do 8 de decembro, relativas ás medidas de información e publicidade.
e) Con carácter específico, os beneficiarios deberán cumprir as seguintes obrigas de comercialización:
1. Facilitar a adquisición dos seus produtos en puntos de venda físicos en todo o territorio da Comunidade Autónoma de Galicia, e sempre a unha distancia máxima de 30 km de calquera cliente.
2. Ser responsables da comercialización do servizo nos núcleos incluídos no plan de despregamento presentado. Para estes efectos, na documentación que presenten indicarán os plans de publicidade, campañas de mercadotecnia directa e indirecta e plans de distribución directa ou indirecta que se comprometen a acometer, así como o timing destas accións e os recursos que prevén destinar a este aspecto do proxecto.
3. Realizar unha campaña divulgativa, supervisada pola Secretaría Xeral de Modernización e Innovación Tecnolóxica, en relación cos novos servizos entre os potenciais usuarios.
4. Crear un programa de difusión que conterá, como mínimo, unha aplicación web informativa, xornadas e sesións de difusión pública sobre o alcance do proxecto.
5. Expresar nas súas referencias ao proxecto, calquera que sexa a súa natureza e tipoloxía, que foi apoiado pola Secretaría Xeral de Modernización e Innovación Tecnolóxica da Xunta de Galicia e cofinanciando con fondos Feder.
6. Poderán ofrecer outros servizos de transmisión de datos distintos dos establecidos nas presentes bases, entre eles, aplicacións empaquetadas, a condición de que os servizos obrigatorios sexan comercializados sen discriminar en prezo e calidade.
f) Así mesmo, os beneficiarios deberán cumprir as seguintes obrigas en relación coa explotación da rede:
1. Dispor dun portelo único de atención ao cliente de servizos de transporte maioristas, e proporcionar aos clientes un teléfono de atención as 24 horas dos 365 días do ano.
2. Dispor dun portelo único de atención ao cliente de servizos de acceso minoristas e proporcionar aos clientes un teléfono de atención en horario laboral.
3. Operar a rede durante un período mínimo de 10 anos, contado desde a data en que as obras fosen integramente aprobadas pola Xunta de Galicia, sendo responsables da correcta explotación e mantemento de toda a infraestrutura e equipamento instalado. Conforme se vaia despregando e activando a rede e, como mínimo, ata a finalización do período de explotación, os clientes das áreas con cobertura poderán solicitar os servizos ofertados.
4. Ofrecer a posibilidade de atender o usuario, tanto de forma oral como escrita, en idioma galego.
g) Dispor dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario en cada caso, coa finalidade de garantir o adecuado exercicio das facultades de control e comprobación da pista de auditoría sobre os gastos.
h) En definitiva, o proxecto comprometido que os beneficiarios despreguen, operen e exploten deberá cumprir coas exixencias mínimas de calidade recollidas nas presentes bases e na normativa vixente, así como as obrigas establecidas polos organismos internacionais que resulten de aplicación, e poderá porén, ofertar maiores requisitos de calidade e/ou capacidades, respectivamente. En calquera caso, o servizo deberá prestarse con estrita adhesión aos principios de transparencia e non discriminación e de forma que contribúa ao permanente desenvolvemento e investimento do mercado das telecomunicacións nos núcleos de poboación a que se dirixe a actuación das presentes bases.
Artigo 16º.-Subcontratación de actividades.
1. Cando na realización dun proxecto se subcontrate parte da súa execución, o custo da subcontratación non poderá exceder o 80% do custo total do proxecto.
2. A teor do disposto no artigo 27 da Lei 9/2007, do 13 de xuño, de subvencións de Galicia, enténdese que un beneficiario subcontrata cando concerta con terceiros a execución total ou parcial da actividade que constitúe o obxecto da subvención. Queda fóra deste concepto a contratación daqueles gastos en que teña que incorrer o beneficiario para a realización en por si da actividade subvencionada.
3. Non poderá realizarse a subcontratación con persoas ou entidades expresamente excluídas da condición de beneficiario no artigo 14º destas bases ou nas cales concorra algunha das circunstancias recollidas no artigo 27.7º da Lei 9/2007, do 13 de xuño, de subvencións de Galicia.
4. Cando a actividade concertada con terceiros exceda o 20 por cento do importe da subvención e o dito importe sexa superior a 60.000 euros, a subcontratación estará sometida ao cumprimento dos seguintes requisitos:
a) Que o contrato se subscriba por escrito.
b) Que a súa subscrición a autorice previamente a entidade concedente da subvención.
Non poderá fraccionarse un contrato co obxecto de diminuír a súa contía e eludir o cumprimento dos requisitos exixidos no parágrafo anterior.
Artigo 17º.-Financiamento de proxectos: intensidade da subvención.
1. A intensidade bruta máxima destas subvencións será de ata o 40 por 100 do custo subvencionable do proxecto ou acción.
2. Enténdese por intensidade da subvención o seu importe bruto expresado en porcentaxe dos custos subvencionables do proxecto ou acción. Todas as cifras empregadas entenderanse antes de deducións fiscais ou doutro tipo. A axuda pagadeira en varios prazos actualizarase ao seu valor no momento da concesión. A intensidade da subvención calcularase por cada beneficiario.
Artigo 18º.-Gastos subvencionables.
Considéranse gastos subvencionables aqueles que respondan de maneira indubitada á natureza da actividade subvencionada e se realicen no período de elixibilidade de gastos referido no artigo 32º.
Os gastos subvencionables e non subvencionables defínense de acordo co establecido na Orde EHA/524/2008, do 26 de febreiro, pola que se aproban as normas sobre os gastos subvencionables dos programas operativos do Fondo Europeo de Desenvolvemento Rexional e do Fondo de Cohesión (BOE nº 53, 1-3-2008).
En concreto, serán financiables os seguintes conceptos a condición de que sexan relativos á rede de transporte e a súa interconexión con acceso:
1. Infraestruturas e gastos de obra civil.
2. Subministración e instalación de equipamento.
3. Planificación, enxeñaría e dirección facultativa de obra, incluíndo os custos directos imputables por gastos de persoal propio asignado ao proxecto ata un máximo do 7% da cantidade subsidiada.
En ningún caso se considerarán gastos subvencionables conceptos como:
1. O IVE e outros impostos indirectos cando sexan susceptibles de recuperación, nin os impostos persoais sobre a renda.
2. Material funxible.
3. Equipamento de usuario.
Cando o importe do gasto subvencionable supere a contía de 30.000 euros no suposto de custo por execución de obra, ou de 12.000 euros no suposto de subministración de bens de equipo ou prestación de servizos por empresas de consultoría ou asistencia técnica, o beneficiario deberá solicitar como mínimo tres ofertas de diferentes provedores con carácter previo á contratación do compromiso para a prestación do servizo ou a entrega do ben, salvo que polas especiais características dos gastos subvencionables non exista no mercado suficiente número de entidades que o fornezan ou presten, ou que o gasto se realizase con anterioridade á solicitude da subvención.
A elección entre as ofertas presentadas, que se deberán achegar na xustificación ou, de ser o caso, na solicitude da subvención, realizarase conforme criterios de eficiencia e economía, e xustificarase a elección expresamente nunha memoria cando esta non recaia na proposta economicamente máis vantaxosa.
Artigo 19º.-Órgano competente para convocar, instruír e resolver o procedemento.
1. O órgano competente para instruír o procedemento de concesión da subvención será a Subdirección Xeral de Infraestruturas e de Telecomunicacións da Secretaría Xeral de Modernización e Innovación Tecnolóxica.
2. O órgano competente para a resolución será a Secretaría Xeral de Modernización e Innovación Tecnolóxica.
Artigo 20º.-Financiamento.
Para o financiamento desta convocatoria está prevista unha dotación orzamentaria máxima de 10.895.000  que se financiarán con cargo á aplicación orzamentaria 04.70.571A.775.0, coa seguinte distribución:
Ver referencia pdf "10400D003P035.PDF"
As actuacións desta convocatoria estarán cofinanciadas nun 80% polo Fondo Europeo de Desenvolvemento Rexional (Feder), no marco do Plan operativo Feder Galicia 2007-2013, eixo 1-Desenvolvemento da economía do coñecemento (I+D+i, Sociedade da Información e TIC), tema prioritario 10 Infraestruturas telefónicas, actuación (1.10.4) *Infraestruturas de telecomunicacións.
Artigo 21º.-Solicitudes e prazo de presentación.
As solicitudes presentaranse no rexistro xeral da Xunta de Galicia ou por calquera dos medios referidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (LRXPAC), en modelo normalizado (anexo VIII), xunto coa documentación que a continuación se indica. Así mesmo, o citado modelo poderase descargar na páxina web da secretaría:
http://imit.xunta.es.
O prazo para a presentación das solicitudes será dun mes contado desde o día seguinte ao da publicación da convocatoria no Diario Oficial de Galicia. Se o último día do prazo fose inhábil, entenderase prorrogado ata o primeiro día hábil seguinte.
Xunto coa solicitude, presentarase a seguinte documentación, por duplicado (orixinal ou copia compulsada e outra copia máis en soporte electrónico):
a) Número de identificación fiscal (NIF) da entidade solicitante e DNI do representante que asine a solicitude, sen prexuízo do dereito a non presentar este documento segundo o Decreto 255/2008 (DOG 221, do 13 de novembro) no caso de que o interesado o identifique como información accesible. Os estranxeiros residentes presentarán o NIE.
b) Documento acreditativo de que a persoa que asina a solicitude representa a entidade solicitante, agás no caso de empresarios individuais. No caso das empresas, poderá xustificarse achegando un certificado expedido polo Rexistro Mercantil ou outros rexistros públicos necesario para ter personalidade xurídica en que se identifiquen os representantes ou apoderados da entidade solicitante, así como o alcance da dita representación e vixencia. De non achegarse o dito certificado deberá xuntarse a escritura pública de outorgamento do poder ou, de ser o caso, o do nomeamento do representante, que deberá estar en vigor na data de presentación da solicitude e figurar expresamente a súa inscrición no rexistro que legalmente lle puidera corresponder.
c) Escrituras de constitución e de modificación, de ser o caso, inscritas no Rexistro Mercantil, cando este requisito fose exixible conforme a lexislación mercantil que lle sexa aplicable. En caso de non resultar exixible, escritura ou documento de constitución, estatutos ou acto fundacional, en que consten as normas polas que se regula a súa actividade, inscritos, de ser o caso, no correspondente rexistro oficial.
d) As empresas non españolas de Estados membros da UE deberán acreditar a súa inscrición no rexistro profesional ou comercial nas condicións previstas pola lexislación do estado respectivo. Os demais empresarios estranxeiros deberán acreditar a súa capacidade de obrar con certificación expedida pola Embaixada española no estado correspondente.
e) No caso de que se presenten proposicións subscritas conxuntamente por varios beneficiarios como unión temporal de empresas (UTE), incorporarase un compromiso polos beneficiarios para constituír unha UTE no caso de que lle sexa concedida a subvención. En todo caso, os empresarios que desexen concorrer integrados nela deberán indicar na proposta os nomes e circunstancias dos que a constitúan, a participación de cada un deles e que asumen o compromiso de constituírse formalmente en unión temporal, caso de resultaren beneficiarios. O escrito deberá de estar asinado polos representantes das diversas empresas promotoras, así como polo apoderado único, que estarán obrigadas a nomear as empresas mesmo para o período de licitación. A UTE deberá constituírse nun prazo máximo de 10 días contados desde a notificación da resolución de concesión da subvención e non poderá disolverse ata que transcorra o prazo de prescrición previsto nos artigos 35 e 63 da Lei 9/2007, do 13 de xuño, de
subvencións de Galicia.
f) Declaración responsable do solicitante de que non se acha incurso en ningunha das circunstancias previstas no artigo 10 da Lei 9/2007, do 13 de xuño, de subvencións de Galicia, de acordo co modelo incluído como anexo IX.
g) Declaración responsable do solicitante en relación con outras axudas solicitadas e/ou concedidas para a mesma finalidade con indicación da convocatoria de axudas correspondente, da data de resolución de concesión e, de ser o caso, do pagamento da axuda, de acordo co modelo incluído como anexo IX.
h) Certificación emitida pola entidade bancaria en que conste o número de conta bancaria no que o solicitante quere percibir a axuda.
i) Certificado ou documento acreditativo da inscrición do solicitante no rexistro de operadores como explotador de redes e prestador de servizos de comunicacións electrónicas.
j) Plan financeiro que detalle como está previsto afrontar os investimentos que vai realizar diferenciando, en todo caso, os fondos segundo a súa orixe (fondos propios, créditos bancarios e outros).
21.1. Proposta do proxecto.
Os solicitantes deberán presentar toda a documentación exixida en formato dixital e nativo (non exportado). Para os documentos de texto e follas de cálculo deberase utilizar un formato editable. As propostas de cobertura e topoloxía de rede deberán ser presentadas en formato tipo GIS, arquivos .shp e .dbf.
Incluirase a proposta técnica e económica estruturada segundo o seguinte índice:
1. Introdución: neste primeiro punto consignarase toda a información de carácter xeral que se considere conveniente de cara a un mellor entendemento dos termos da proposta.
2. Alcance da proposta:
2.1. Cobertura: presentarase en formato papel un resumo da cobertura proposta en función das tipoloxías especificadas no anexo II (listaxe de núcleos obxectivo), e nas condicións establecidas nos artigos 3º e 7º. Achegarase así mesmo documento dixital en que se especifique a cobertura proposta por cada núcleo.
2.2. Servizos maioristas: achegarase o detalle dos servizos maioristas ofertados sobre a rede de transporte, segundo se define no artigo 9º, así como unha declaración de compromiso respecto das obrigas previstas nel.
2.3. Servizos de acceso: achegarase detalle dos servizos de acceso ofertados sobre a rede de acceso, segundo se define no artigo 10º.
3. Características técnicas da solución proposta: segundo se detalla no artigo 8º e anexo III (descrición técnica mínima das redes obxecto desta axuda).
4. Plan de despregamento: achegarase plan de despregamento da rede, que recolla polo menos os conceptos especificados no artigo 12º.
5. Plan de negocio: achegarase plan de negocio segundo se especifica no artigo 13º.
6. Plan de seguimento e control: segundo se especifica no artigo 34º e no anexo V (Plan xeral de comunicación).
7. Metodoloxía, medios técnicos e materiais: segundo se detalla no artigo 11º e no anexo VI.
8. Plan de comercialización: achegarase un plan de comercialización segundo se especifica no anexo VII (comercialización, prestación do servizo e facturación).
9. Memoria económica dos investimentos e gastos previstos, desagregados por partidas e con expresión do importe total do proxecto, acompañado dun resumo segundo o modelo contido no anexo VIII.
Os solicitantes non estarán obrigados a presentar os documentos que xa estean en poder da Administración autonómica, de conformidade co disposto no artigo 35 f) da Lei 30/1992, do 26 de novembro, de réxime xurídico das administracións públicas e do procedemento administrativo común, e deberán indicar neste caso o número de expediente en que figura a documentación e o organismo ante o que se tramitou, a condición de que non transcorresen máis de cinco anos desde a finalización do procedemento a que correspondan. Nos supostos de imposibilidade material de obter o documento, o órgano competente poderá requirir ao solicitante a súa presentación ou, na súa falta, a acreditación por outros medios dos requisitos a que se refire o documento.
De conformidade co artigo 10.2º do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, a presentación da solicitude para a obtención da axuda levará a autorización do solicitante para que o órgano concedente obteña de forma directa a acreditación do cumprimento das obrigas tributarias e coa Seguridade Social a través de certificados electrónicos. O solicitante poderá denegar expresamente o consentimento, debendo achegar a dita certificación cando lle sexa requirida pola Administración. Se por razóns técnicas ou doutra índole as devanditas certificacións non puidesen ser obtidas pola Secretaría Xeral de Modernización e Innovación Tecnolóxica, poderanlle ser requiridas ao solicitante.
Se a documentación achegada non reunise os requisitos exixidos, requirirase o interesado para que, no prazo de 10 días hábiles desde o seguinte ao da recepción do requirimento, emende a falta ou xunte os documentos preceptivos, con advertencia de que, se non o fixese, se considerará que desiste da súa solicitude, de acordo co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 22º.-Instrución.
De conformidade co establecido no artigo 71 da Lei 30/1992, se a solicitude non reúne algún dos requisitos exixidos nestas bases reguladoras ou na correspondente convocatoria requirirase o interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, se considerará que disiste na súa petición, logo da correspondente resolución.
Este requirimento de emenda tamén se fará da documentación identificada polo solicitante como información accesible se, logo das xestións efectuadas polo órgano xestor, se obtivese un resultado negativo da dita información, ou non fose válida, ou con erros ou inexistente nos termos identificados inicialmente polo solicitante. Nestes casos o solicitante deberá responder ao requirimento achegando tal documentación orixinal ou copia cotexada.
Sen prexuízo do disposto nos parágrafos anteriores, poderá requirírselle ao solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración, de acordo co establecido no artigo seguinte.
Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, na cal se indicarán as causas desta.
Artigo 23º.-Avaliación: órgano e criterios de avaliación.
1. A comisión de valoración será o órgano colexiado encargado de valorar as solicitudes de acordo cos criterios obxectivos fixados nestas bases reguladoras.
2. A composición da comisión de valoración será a seguinte:
a) Presidente: a titular da Secretaría Xeral de Modernización e Innovación Tecnolóxica, ou persoa que o substitúa.
b) Dous vogais nomeados pola Secretaría Xeral de Modernización e Innovación Tecnolóxica entre os seus membros.
c) Secretario: un funcionario da Secretaría Xeral de Modernización e Innovación Tecnolóxica.
3. Os suplentes, de ser o caso, serán designados polo presidente da comisión de valoración.
4. A comisión poderá estar asistida por expertos externos, que estarán suxeitos ao mesmo réxime de confidencialidade e ás mesmas causas de abstención que os traballadores públicos.
5. Así mesmo, a comisión poderá dispoñer a constitución dunha subcomisión técnica para os efectos de colaborar na revisión e valoración dos documentos achegados xunto coa solicitude. Tanto os membros da comisión como os membros da subcomisión técnica poderán percibir axudas de custo por asistencias e axudas para gastos de locomoción por concorrer ás sesións conforme o Decreto 144/2001, do 7 de xuño (DOG do 25 de xuño).
6. Os proxectos ou actuacións que se presenten deberán ser técnica, económica e financeiramente viables e os criterios de avaliación que servirán de base para a determinación da preferencia na concesión da subvención serán os seguintes:
Ver referencia pdf "10400D003P035.PDF"
a) Alcance da proposta:
i. Cobertura: avaliaranse os despregamentos de rede propostos con base no tipo e número de núcleos opcionais cubertos, outorgando un valor decrecente aos diferentes tipos de núcleos tal e como se ordenan a continuación: opcionais 1, opcionais 2, opcionais 3 e opcionais 4. Así mesmo valorarase, respecto do servizo mínimo de comercialización obrigatoria e os servizos avanzados, o grao de cobertura destes mesmos por encima dos mínimos establecidos en cada caso.
ii. Servizos maioristas: avaliarase o paquete de servizos maioristas ofrecidos, facendo especial fincapé en premiar a maior diversidade de servizos, a súa tarificación orientada a custos, a reserva de capacidade e as calidades de servizo asociadas.
iii. Servizos de acceso: valoraranse, respecto do servizo mínimo de comercialización obrigatoria e do resto de servizos considerados como de banda larga, as tarifas e caudais asociados a elas, así como outros aspectos como poden ser os niveis de servizo comprometidos. Tamén será valorado o plan de evolución do paquete de servizos, principalmente no que respecta a actualizacións de tarifas e caudais.
b) Características técnicas da solución proposta: avaliaranse as características da rede proposta polo solicitante tanto de acceso como de transporte. Respecto da rede de transporte farase especial fincapé na súa topoloxía e estrutura, interoperabilidade, servizos soportados, escalabilidade da solución proposta, solución tecnolóxica proposta así como o seu valor engadido presente e futuro, capacidade efectiva e dispoñibilidade das ligazóns, titularidade de infraestruturas, situación e características dos puntos de interconexión, número e situación dos puntos de presenza da rede de transporte e metodoloxía de xestión de tráfico. No que respecta ás redes de acceso, valorarase especialmente a cobertura e dimensionamento de cada punto de presenza así como o valor presente e futuro da solución tecnolóxica proposta.
c) Plan de despregamento: será tida en conta positivamente a maior celeridade no despregamento das redes de telecomunicacións propostas medida, principalmente, con base na evolución temporal de habitantes cubertos ao longo do período de despregamento e dos puntos de presenza operativos da rede de transporte despregados. Tamén se valorará o grao de detalle, claridade e suficiencia da documentación asociada ao plan de despregamento respecto dos aspectos detallados nesta convocatoria.
d) Plan de seguimento e control: respecto do plan xeral de comunicación asociado ao seguimento e control das actuacións obxecto desta convocatoria, os solicitantes deberán facer especial fincapé en facilitar en todo o posible o proceso de seguimento, incluíndo a información pertinente detallada respecto dos aspectos económicos do proxecto (gastos capitais, gastos operativos e ingresos), dos vinculados ao despregamento da rede (puntos de interconexión, puntos de presenza nos núcleos, redes de acceso e desviación respecto do plan de despregamento inicial así como medidas correctoras respecto diso), aspectos operativos (estatísticas xustificadas asociadas a operación e mantemento e á calidade dos servizos prestados) e información asociada á comercialización dos servizos, tales como a penetración dos servizos maioristas e retallistas, os seus niveis de servizo e os gastos en actividades comerciais. Así mesmo, será un aspecto positivo tido en conta o grao de acceso que se facilite a
ferramentas internas de xestión.
e) Métodoloxía, medios técnicos e materiais: valorarase a adecuada disposición de recursos asociados a operación e mantemento, con especial fincapé na plataforma de xestión e monitorización de rede, así como os procedementos de operación e mantemento. Igualmente serán tidos en conta os compromisos adquiridos respecto dos niveis de calidade de servizo e os procedementos de atención ao cliente previstos. En todos os conceptos mencionados, o grao de detalle, claridade e suficiencia serán factores oportunamente valorados.
f) Plan de comercialización: valorarase especialmente o proxecto comercial disposto por parte do solicitante (no cal se deberá describir o paquete de servizos maioristas e retallistas comercializado, incluíndo tarifas, ofertas e características destes) así como as características dos servizos de atención ao cliente. Tamén se valorará o compromiso de realizar as tarefas de comercialización e divulgación en lingua galega e dispor dunha importante rede de puntos de venda físicos para facilitar a adquisición dos produtos.
g) Intensidade da subvención: primaranse aqueles proxectos nos cales o solicitante se comprometa a un maior esforzo investidor propio. Por iso outorgaráselle unha maior puntuación a aqueles proxectos en que o cociente entre as axudas públicas solicitadas e o investimento total comprometido sexa menor.
7. Os resultados das avaliacións, o informe de avaliación final e a proposta de estimación ou desestimación das solicitudes de subvención efectuada pola comisión de avaliación trasladaranse ao órgano instrutor.
8. A comisión de avaliación rexerase no seu funcionamento polo disposto no capítulo II do título II da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 24º.-Proposta de resolución.
1. O órgano instrutor, sobre a base do informe da comisión de avaliación, formulará a proposta de resolución provisional, debidamente motivada, sobre a que os solicitantes poderán formular as alegacións que consideren convenientes no prazo de 10 días contados desde a súa notificación.
2. Se non se presentasen alegacións e os interesados que fosen propostos como beneficiarios non tivesen pendente a acreditación de ningún requisito, a proposta de resolución provisional elevarase automaticamente a proposta de resolución definitiva.
3. Noutro caso, examinadas as alegacións, formularase a proposta de resolución definitiva que será notificada aos interesados e concederáselles un prazo de 10 días para que aleguen o que consideren oportuno.
4. A proposta de resolución definitiva deberá expresar:
a) O solicitante, ou a relación de solicitantes para os que se propón a concesión de subvencións.
b) A contía da subvención que se propón conceder.
c) O resultado da avaliación efectuada.
d) Os solicitantes que resulten excluídos.
5. De conformidade co artigo 21.6º da Lei 9/2007, do 13 de xuño, de subvencións de Galicia, as propostas de resolución provisional e definitiva non crean ningún dereito fronte á Administración en favor do beneficiario propostos, mentres non se lle notifique a resolución de concesión.
Artigo 25º.-Resolución.
1. Á vista da proposta de resolución definitiva, o órgano competente ditará a resolución motivada estimatoria ou desestimatoria de concesión da subvención solicitada. A dita resolución porá fin á vía administrativa. A resolución, ademais de conter o solicitante ou relación de solicitantes aos cales se lle concede a subvención, fará constar, de ser o caso, de maneira expresa, a desestimación ou a non concesión por desistencia, renuncia ou imposibilidade material recoñecida do resto de solicitudes. No caso das solicitudes desestimadas, indicarase o motivo da desestimación.
2. O procedemento a que se refiren estas bases terá unha duración máxima de seis meses desde a publicación da correspondente convocatoria. Unha vez transcorrido o prazo sen notificarse resolución expresa, os interesados estarán lexitimados para entender desestimadas as súas solicitudes.
3. Na resolución estimatoria de concesión da subvención farase constar, cando menos:
a) Compromisos asumidos polos beneficiarios.
b) Créditos orzamentarios a que se imputa o gasto, contía da subvención individualizada e, de ser o caso, fondo europeo, eixo, categoría de gasto e porcentaxe de financiamento.
c) Prazos e modos de pagamento da subvención, posibilidade de efectuar pagamentos anticipados e pagamentos á conta, así como o réxime de garantías que, de ser o caso, deberán achegar os beneficiarios.
d) Prazo e forma de xustificación por parte do beneficiario do cumprimento da finalidade para a que se concedeu a subvención e da aplicación dos fondos percibidos.
e) Condicións técnicas e económicas que debe cumprir o proxecto obxecto da subvención concedida.
4. Nas resolucións desestimatorias farase constar o motivo da súa desestimación.
5. A resolución do procedemento notificaráselle aos interesados de acordo co previsto nos artigos 58 e 59 da Lei 30/1992, do 26 de novembro, de réxime xurídico das administracións públicas e do procedemento administrativo común.
6. Así mesmo, será obxecto de publicación no taboleiro de anuncios da Secretaría Xeral de Modernización e Innovación Tecnolóxica e na páxina web da secretaría
http://imit.xunta.es
Artigo 26º.-Aceptación e renuncia.
Sen prexuízo dos recursos que procedan contra a resolución de concesión, transcorridos quince días naturais desde a notificación ou publicación desta sen que o interesado comunicase expresamente a súa renuncia á subvención, entenderase que a acepta, e desde ese momento adquirirá a condición de beneficiario.
A renuncia á subvención poderase facer por calquera medio que permita a súa constancia, de acordo co establecido no artigo 91 da Lei 30/1992. No caso de que se comunicase a renuncia, o titular da secretaría xeral ditará a correspondente resolución nos termos do artigo 42.1º da Lei 30/1992.
Artigo 27º.-Recursos.
1. A resolución de concesión da subvención, que pon fin á vía administrativa, poderá ser recorrida potestativamente en reposición, no prazo dun mes e ante o mesmo órgano que a ditou, de acordo co disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Sen prexuízo do anterior, a resolución de concesión da subvención, será recurrible ante o órgano competente da orde xurisdicional contencioso-administrativa no prazo de dous meses contados desde o día seguinte á data de notificación da citada resolución.
Artigo 28º.-Modificación das resolucións de concesión.
As accións subvencionables deberán executarse no tempo e forma aprobados que se recollan nas resolucións de concesión. Non obstante, cando xurdan circunstancias concretas que alteren as condicións técnicas ou económicas tidas en conta para a concesión da subvención, en aspectos tales como o importe do investimento aprobado, dos seus conceptos, ou o cumprimento dos prazos para a realización do proxecto, o beneficiario poderá solicitar a modificación da resolución de concesión. Calquera cambio no proxecto requirirá simultaneamente:
a) Que o cambio non afecte os obxectivos perseguidos coa subvención, aos seus aspectos fundamentais, á determinación do beneficiario, nin dane dereitos de terceiro.
b) Que o cambio sexa solicitado antes de que finalice o prazo de execución do proxecto e sexa aceptado expresamente.
c) Que os novos elementos e circunstancias que motiven a modificación, de concorreren na concesión inicial, non supuxesen a denegación da axuda.
Artigo 29º.-Consentimentos, autorizacións e publicidade.
a) A presentación da solicitude de axuda comportará a autorización do solicitante para que a Secretaría Xeral de Modernización e Innovación Tecnolóxica, de acordo co artigo 2 do Decreto 255/2008, do 23 de outubro, e a orde da Consellería de Presidencia, Administracións Públicas e Xustiza, do 7 de xullo de 2009, que o desenvolve, poida consultar os seus datos de identidade no Sistema de Verificación de Datos de Identidade do Ministerio de Presidencia.
b) Conforme o previsto no artigo 15 da Lei 9/2007, do 13 de xuño, de subvencións de Galicia, a Secretaría Xeral de Modernización e Innovación Tecnolóxica publicará no Diario Oficial de Galicia as subvencións concedidas ao amparo destas bases.
c) Así mesmo, de conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Secretaría Xeral de Modernización e Innovación Tecnolóxica publicará na súa páxina web as concesións das axudas reguladas nestas bases, polo que a presentación da solicitude leva implícita a autorización para o tratamento necesario dos datos de carácter persoal e da súa publicación. Ademais, de acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a solicitude de axuda significa o consentimento para que os datos relevantes referidos ás axudas e subvencións recibidas, así como ás sancións impostas, de ser o caso, sexan incluídos e feitos públicos no citado rexistro, que depende da Consellería de Facenda.
Igualmente as propostas que resulten seleccionadas pasarán a formar parte da lista pública de beneficiarios prevista nos artigos 6 e 7.2º d) do Regulamento (CE) 1828/2006 da Comisión, do 8 de decembro de 2006.
Porén, os interesados poderán pedir que non se fagan públicos os seus datos cando poidan afectar a honra e a intimidade persoal e familiar das persoas físicas, segundo o establecido na Lei orgánica 1/1982, do 5 de maio.
Artigo 30º.-Rexistros públicos de axudas, subvencións, convenios e sancións.
De conformidade co disposto no artigo 6 do Decreto 132/2006, do 27 de xuño, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a presentación da solicitude de subvención comportará o consentimento expreso do interesado ao órgano convocante para incluír e facer públicos, nos rexistros regulados no citado decreto, os datos relevantes conforme o disposto no seu artigo 4, referidos ás axudas e subvencións recibidas, así como sancións impostas. Poderanse exercer os dereitos de acceso, rectificación, cancelación e oposición respecto do contido destes rexistros de conformidade co establecido no artigo 10 do Decreto 132/2006, do 27 de xuño.
Artigo 31º.-Xustificación da realización do proxecto.
1. O cumprimento da obriga de xustificación da subvención efectuarase ante o órgano concedente mediante a achega da documentación e información xustificativa detallada nestas bases.
Os investimentos e gastos ou compromisos de gasto previstos deberán realizarse dentro dos límites establecidos pola lexislación vixente, de conformidade co prazo de execución dos investimentos previsto nestas bases, atendendo ao disposto no artigo 58 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia. No entanto, os documentos de pagamento emitidos polo beneficiario poden ter data de vencemento posterior, sempre que esa data estea comprendida dentro do prazo concedido para presentar a documentación xustificativa do cumprimento da finalidade da subvención.
2. A comprobación documental do actuado adecuarase ao sistema de xustificación establecido no parágrafo seguinte.
As empresas beneficiarias virán obrigadas a xustificar ante o órgano concedente o cumprimento da finalidade da subvención mediante a presentación dunha conta xustificativa con achega de xustificantes de gasto, que conterá unha memoria de actuación e unha memoria económica xustificativa do custo das actividades realizadas, co contido previsto para ambos os dous documentos no artigo 48 do regulamento da Lei 9/2007, de subvencións de Galicia.
3. No caso de beneficiarios que opten por presentar a conta xustificativa con entrega de informe de auditor, a achega dos xustificantes de gasto será substituída por un informe de auditor de contas inscrito como exercente no Rexistro Oficial de Auditores de Contas, de acordo co establecido no artigo 50 do regulamento da Lei 9/2007, de subvencións de Galicia. A conta xustificativa deberá de incorporar, ademais do referido informe, a documentación relacionada no artigo 50 do referido regulamento.
4. O gasto derivado da elaboración do informe de auditor terá a consideración de gasto financiable dentro da subvención, ata o límite do 1% do orzamento financiable.
5. Á vista da conta xustificativa presentada para acreditar o cumprimento da finalidade da subvención, o órgano instrutor poderá requirirlle ao beneficiario a presentación dun informe técnico ou económico adicionais sobre a execución dos proxectos e accións financiados que foron obxecto das axudas.
6. Coa finalidade de facilitar a comprobación da correcta realización das actividades obxecto de subvención, as facturas e xustificantes de pagamento achegaranse agrupadas segundo o núcleo ao que fosen destinadas.
Artigo 32º.-Prazo para a realización dos proxectos subvencionados e prazos para a xustificación da súa realización.
1. A execución dos investimentos subvencionados levarana a cabo os beneficiarios entre o 20 de abril de 2010 e o 15 de decembro de 2012.
2. A documentación xustificativa do cumprimento da finalidade da subvención deberase presentar antes do 15 de decembro de 2012.
3. No caso de que os beneficiarios soliciten pagamentos á conta da subvención, deberán presentar a documentación xustificativa do cumprimento das accións subvencionadas correspondentes á anualidade que se vai xustificar antes do 1 de decembro de cada ano. Esta mesma data deberá ser observada na xustificación de cada proxecto plurianual obxecto de subvención.
Artigo 33º.-Pagamento.
1. Recibida a documentación xustificativa da subvención na secretaría xeral, antes de proceder ao seu pagamento, poderá realizar as actuacións de comprobación oportunas para verificar o cumprimento da actividade subvencionada e das condicións establecidas para a súa concesión.
2. Procederá a minoración da subvención concedida cando o investimento realizado teña un custo inferior ao inicialmente previsto, e sempre que esta minoración non supoña unha realización deficiente do proxecto.
3. O pagamento da subvención farase efectivo, mediante transferencia bancaria á conta indicada polo beneficiario, cando a empresa beneficiaria acredite o cumprimento da finalidade para a que foi concedida e logo de xustificación da execución das actuacións correspondentes á anualidade vencida pendente de xustificar. Para estes efectos, recibida a documentación xustificativa da subvención, os órganos competentes da Secretaría Xeral de Modernización e Innovación Tecnolóxica, antes de proceder ao seu pagamento, poderán realizar as actuacións de comprobación oportunas para verificar o cumprimento das actuacións subvencionadas.
4. Poderán realizarse pagamentos parciais, de conformidade co establecido no artigo 31.6º da Lei 9/2007, do 13 de xuño, de subvencións de Galicia, e nos artigos 62 e 63 do Decreto 11/2009, do 8 de xaneiro, polo que se aproba o regulamento da devandita lei.
Os ditos pagamentos parciais suporán a realización de pagamentos fraccionados que responderán ás actuacións executadas dentro da anualidade de que se trate, logo de xustificación do investimento realizado de conformidade co Plan de despregamento presentado polo beneficiario.
5. De conformidade co establecido no artigo 67.4º do mencionado regulamento, o beneficiario queda exonerado da constitución de garantía, por autorizalo o Consello da Xunta.
Artigo 34º.-Seguimento e control.
1. A Oficina Técnica do Plan director de banda larga constitúese como órgano de seguimento e control técnico das actuacións que teñan que realizar os beneficiarios das axudas concedidas obxecto destas bases.
2. Así mesmo, os beneficiarios están sometidos ao control financeiro da Intervención Xeral da Xunta de Galicia e ao control fiscalizador do Tribunal de Contas de Galicia.
3. Os beneficiarios comprométense a definir un plan xeral de comunicación e a nomear un director de proxecto, que será o interlocutor coa Oficina Técnica do Plan director de banda larga para calquera aspecto (administrativo, técnico, de servizos e outros) relacionado coa execución do proxecto.
O Plan xeral de comunicación comprenderá a realización de informes de seguimento periódicos nos cales se incluirá a información e estatísticas solicitadas, tal como se detalla no anexo V (Plan xeral de comunicación).
O director de proxecto deberá realizar un seguimento da súa execución así como atender debidamente calquera requirimento de información.
4. Celebraranse reunións de seguimento cunha periodicidade mínima mensual, en que deberá participar, en representación do beneficiario, o persoal necesario para poder tratar calquera aspecto do seguimento (económico, de despregamento, operativo e comercial).
5. Os beneficiarios recoñecen o dereito da Oficina Técnica do Plan director de banda larga para examinar por medio de auditores, externos ou propios da entidade, o fiel cumprimento dos servizos prestados por parte dos beneficiarios. Para os efectos do seguimento e control das actividades financiadas, os beneficiarios deberán dispor dos libros contables, rexistros dilixenciados e demais documentos nos termos exixidos pola lexislación aplicable ao beneficiario, así como as facturas e demais xustificantes de gasto de valor probatorio equivalente e os correspondentes xustificantes de pagamento. Este conxunto de documentos constitúe o soporte xustificativo da subvención concedida e garante o seu adecuado reflexo na contabilidade do beneficiario.
6. Durante todas as fases do proxecto, os beneficiarios comprométense en todo momento a facilitar á Oficina Técnica do Plan director de banda larga a información e documentación que esta solicite para dispor dun pleno coñecemento das circunstancias en que se desenvolven os traballos, así como dos eventuais problemas que se poidan expor e das tecnoloxías, métodos e ferramentas utilizados para resolvelos.
7. Será, así mesmo, obriga dos beneficiarios crear unha aplicación web con acceso restrinxido, en que deberá constar a información actualizada de todos os indicadores do proxecto (parámetros económicos, de despregamento, de operación e de comercialización) necesarios para o correcto seguimento en tempo real de avance do proxecto.
Artigo 35º.-Incumprimentos e reintegros das axudas.
1. O incumprimento dos requisitos establecidos nesta convocatoria e demais normas aplicables, así como das condicións que, de ser o caso, se estableceran na correspondente resolución de concesión dará lugar, previo o oportuno procedemento de reintegro, á obriga de devolver as axudas percibidas e os xuros de demora correspondentes, conforme o disposto nos artigos 33 e seguintes da Lei 9/2007, de subvencións de Galicia.
2. A resolución pola que se acorde o reintegro da subvención será adoptada polo órgano concedente, logo de instrución do expediente no cal, xunto á proposta razoada do centro xestor, se xuntarán os informes pertinentes e as alegacións do beneficiario.
3. As cantidades que se reintegrarán terán a consideración de ingresos de dereito público e o seu cobramento levarase a efecto con suxeición ao establecido para esta clase de ingresos no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
4. En todos os supostos previstos nestas bases, ademais da devolución dos fondos públicos percibidos indebidamente, exixirase o xuro de demora xerado desde o momento do seu aboamento. Este xuro de demora será o xuro legal do diñeiro incrementado nun 25%, salvo que a Lei de orzamentos xerais do Estado estableza outro diferente.
5. O beneficiario virá obrigado ao reintegro total ou parcial das axudas outorgadas baixo esta convocatoria nos supostos en que obtivera, grazas a elas, unha vantaxe indebida ou un beneficio de explotación suficientemente elevado como para considerar innecesario o incentivo público obtido mediante esta convocatoria.
Para efectos de comprobar este aspecto, os solicitantes presentarán un Plan de negocio que acredite a necesidade da subvención pública e cuxo seguimento permita corroborar este requisito durante todo o período de explotación.
Artigo 36º.-Sancións e penalizacións.
1. Será de aplicación o previsto no título IV da Lei 9/2007, de subvencións de Galicia, se concorresen os supostos de infraccións administrativas en materia de subvencións e axudas públicas.
2. Con carácter específico, aplicaranse penalizacións pola demora dos adxudicatarios ao acometer as actuacións obxecto de subvención nestas bases.
3. O órgano concedente aplicará, salvo xustificación aceptada por el, as seguintes penalizacións:
a) Durante a fase de despregamento:
-Penalizarase con ata un 20% da anualidade subsidiada por incumprimento do prazo máximo para a posta en servizo.
-Con ata un 10% o atraso nunha etapa do plan de despregamento, segundo o previsto no artigo 4. Para estes efectos, logo de xustificación motivada do beneficiario, non se terán en consideración os atrasos ocasionados como consecuencia da actuación das administracións públicas competentes para o outorgamento de licenzas e/ou permisos directamente ligados á subministración.
b) Finalizada a fase de despregamento, penalizarase con ata un 20% da cantidade subvencionada o incumprimento dos niveis mínimos de servizo acordados, da seguinte forma:
-Ata un 10% por incumprimento de caudal garantido, dispoñibilidade e tempo de resolución de fallos segundo o estipulado nos artigos 9 e 10.
-Ata un 5% por incumprimento de prazos máximos para a alta de servizo segundo os artigos 9 e 10.
-Ata un 5% por incumprimento dos niveis mínimos de calidade segundo o estipulado na Orde ITC/912/2006, do 29 de marzo.
c) Así mesmo, poderán aplicarse penalizacións de ata o 1% da axuda total concedida nos supostos de atraso ou deficiencias de forma na entrega de calquera tipo de informe de seguimento requirido aos beneficiarios de conformidade co artigo 34º destas bases.
4. Sen prexuízo da obriga de satisfacer a penalización nos termos previstos, os beneficiarios deberán cumprir as obrigas cuxo incumprimento ou atraso se penalice.
Estas penalizacións detraeranse do importe pendente de pagamento ao adxudicatario. No caso de que non existan cantidades pendentes de pagamento, as penalizacións faranse efectivas mediante o reintegro da axuda segundo o disposto no artigo 35º destas bases.
Artigo 37º.-Incompatibilidades.
As axudas previstas nesta resolución non serán compatibles con calquera outras das reguladas por esta secretaría xeral, mais serán compatibles, para os mesmos gastos subvencionables, con outras axudas concedidas por entidades públicas ou privadas sempre que a acumulación de axudas non supere a totalidade do gasto subvencionable e se respecten as condicións establecidas en cada réxime de axudas e a intensidade máxima permitida na normativa nacional e comunitaria aplicable.
Ao estar este réxime de axudas dentro do Programa operativo Feder Galicia 2007-2013 os gastos cofinanciados por un fondo non poderán acollerse a outras axudas procedentes do mesmo fondo ou doutros fondos ou instrumentos financeiros comunitarios, de conformidade co artigo 34 do Regulamento (CE) 1083/2006.
Artigo 38º.-Publicidade.
No prazo máximo de tres meses contados desde a data de resolución da concesión publicarase no Diario Oficial de Galicia a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención.
Artigo 39º.-Marco regulatorio.
O solicitante, así como o desenvolvemento do proxecto, estarán suxeitos ao marco regulatorio do sector das telecomunicacións, incluíndo pero non limitando as seguintes directivas e leis:
-Directrices comunitarias para a aplicación das normas sobre axudas estatais ao despregamento rápido de redes de banda larga, do 17 de setembro de 2009.
-Directiva 2002/21/CE do Parlamento Europeo e do Consello, do 7 de marzo de 2002, relativa a un marco regulador común das redes e dos servizos de comunicacións electrónicos.
-Lei 9/2007, do 13 de xuño, de subvencións de Galicia e o seu regulamento de desenvolvemento, aprobado polo Decreto 11/2009, do 8 de xaneiro; a Lei 38/2003, do 17 de novembro, xeral de subvencións e o seu regulamento, aprobado polo Real decreto 887/2006, do 21 de xullo; a Lei 30/1992, do 26 de novembro, de réxime xurídico das administracións públicas e do procedemento administrativo común e o Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
-Lei xeral de telecomunicacións 32/2003, do 3 de novembro, e os seus correspondentes regulamentos.
-Plan director de banda larga de Galicia (2010-2013).
-Real decreto 1066/2001, do 28 de setembro, polo que se aproba o regulamento que establece as condicións de protección do dominio público radioeléctrico, restricións ás emisións radioeléctricas e medidas de protección sanitaria fronte ás emisións radioeléctricas.
-Real decreto 424/2005, do 15 de abril, polo que se aproba o Regulamento sobre as condicións para a prestación dos servizos de comunicacións electrónicas, o servizo universal e a protección dos usuarios.
-Real decreto 1580/2006, do 22 de decembro, de transposición da Directiva 20004/108/CE sobre compatibilidade electromagnética.
-Orde ITC/912/2006, do 29 de marzo, pola que se regulan as condicións relativas á calidade do servizo na prestación dos servizos de comunicacións electrónicas.
-Orde ITC/332/2010, do 12 de febreiro, pola que se aproba o Cadro Nacional de Atribución de Frecuencias (CNAF).
-Real decreto 899/2009, do 22 de maio, polo que se aproba a carta de dereitos do usuario dos servizos de comunicacións electrónicas.
-Orde ministerial CTE/23/2002, do 11 de xaneiro, sobre emisións radioeléctricas.
Ver referencia pdf "10400D003P035.PDF"
ANEXO III
Descrición técnica mínima das redes obxecto desta axuda
Na documentación achegada, ademais dunha descrición xeral da rede tamén se require unha exposición detallada das características máis relevantes das redes de transporte e acceso vinculadas ao ámbito territorial desta convocatoria. Os puntos mínimos que se deben tratar na exposición das propostas do solicitantes respecto da rede que se vaia despregar son:
1. Descrición xeral da rede.
Deberase expor o deseño xeral da rede proposta premiando que este estea orientado á consecución duns parámetros adecuados de calidade de servizo, escalabilidade e interoperabilidade debidamente plasmados e xustificados. A exposición do deseño xeral da rede incluirá a topoloxía xeral, as tecnoloxías empregadas nas redes de transporte e acceso así como os puntos de interconexión previstos. Respecto da conectividade mínima que se lles prestará aos usuarios finais requírese, polo menos, conectividade á internet e aos servizos asociados (correo electrónico, navegación web, mensaxaría instantánea, servizos telemáticos da Administración, descarga de ficheiros). Seguindo os criterios de neutralidade de rede non se poderá vetar o acceso a contidos e/ou servizos legais e deberase informar de toda política de xestión de tráfico que poida desembocar no trato diferenciado do tráfico asociado a eles.
2. Descrición da rede de transporte ou troncal.
Respecto da rede de transporte considérase que a súa descrición debe incluír, polo menos, os seguintes puntos debidamente separados e desenvolvidos:
a) Topoloxía e estrutura.
b) Tecnoloxía empregada incluíndo soporte físico e método de transmisión empregado en cada tramo.
c) Incluír un compromiso, xustificado con argumentos técnicos (detallando interfaces de interconexión, mecanismos de garantía de calidade de servizo nos medios compartidos, garantías de seguridade e privacidade), de non condicionar tecnoloxicamente as redes de acceso que se vaian despregar máis aló de entregar tráfico IP.
d) Capacidade efectiva e dispoñibilidade de todos e cada un dos seus tramos establecendo un mínimo de 2,5 Gbps.
e) Relación xeral das posibilidades de escalado de capacidade que ofrece a rede cunha estimación do custo asociado.
f) Relación de todos e cada un dos puntos de interconexión previstos incluíndo, polo menos, a seguinte información respecto de cada un deles:
-Localización xeográfica do punto de interconexión (provincia, concello e núcleo ou coordenadas xeográficas UTM29 European Datum 1950 asociadas cando corresponda).
-Características do lugar en que se sitúa o devandito punto de interconexión (eléctricas, de espazo, de seguridade, de accesibilidade).
-Capacidade dispoñible para a prestación de servizos de transporte a outros operadores.
g) Relación dos puntos de presenza previstos cos núcleos a que está vinculado cada un. Tamén se deberá incluír a súa localización xeográfica seguindo o mesmo formato especificado anteriormente para os puntos de interconexión.
h) Titularidade das infraestruturas de rede empregadas e acordos comerciais asociados no caso de non ser de titularidade propia. Deberá garantirse que durante o período mínimo de explotación fixado no artigo 15 todas as infraestruturas empregadas sexan accesibles ao solicitante.
i) Aspectos da rede que poidan influír na diferenciación do tráfico asociado a diferentes servizos e/ou provedores deles. A este respecto considérase que a información mínima que se debe facilitar deberá incluír os criterios empregados para a priorización do tráfico segundo o servizo asociado así como as calidades e estratexias de xestión de tráfico asociadas a cada un dos grupos resultado da devandita clasificación.
j) Outros aspectos relativos á rede de transporte proposta que se consideren relevantes e non estean incluídos nos puntos anteriormente citados.
3. Descrición das redes de acceso.
Respecto das redes de acceso asociadas aos núcleos obxectivo incluídos no plan de despregamento do solicitante, considérase necesario facilitar a seguinte información mínima en puntos claramente separados e particularizados por localización ou núcleo onde corresponda:
a) Tecnoloxía empregada na rede de acceso así como fabricantes, modelos e resumo das principais características do equipamento de rede e de usuario.
b) Dimensionamento de cada un dos puntos de presenza da rede de transporte.
c) Cobertura asociada a cada punto de presenza da rede de transporte en formato tabulado (BBDD, Excel) de modo que figure, para cada un, os núcleos que cobre total ou parcialmente coa porcentaxe correspondente de inmobles cubertos do total do núcleo.
d) Outros aspectos que se estimen relevantes para a valoración da rede de acceso proposta.
Ver referencia pdf "10400D003P035.PDF"
ANEXO V
Plan Xeral de Comunicación
1. Seguimento e control económico.
Para a realización das actividades de seguimento e control económico das actuacións, os beneficiarios comprométense a facilitar cunha frecuencia mínima trimestral e a través das canles de comunicación establecidas previamente, os seguintes parámetros económicos:
a) Gasto de capital.
Os beneficiarios proverán a información necesaria para coñecer e xustificar os investimentos realizados no referente a gastos de capital (CAPEX), incluíndo polo menos:
-Gastos en enxeñaría.
-Gastos en equipamento de telecomunicacións.
-Gastos en obra civil para o despregamento de infraestruturas de telecomunicacións.
-Gastos na realización de novas instalacións para o aloxamento de sistemas de telecomunicacións.
-Gastos na adquisición de licenzas para o despregamento e uso de sistemas de telecomunicacións.
Esta información deberá ser proporcionada cunha frecuencia trimestral e unha segmentación que permita diferenciar entre os gastos realizados con fondos provenientes do sector público dos gastos realizados con fondos provenientes do sector privado, así como o núcleo, concello e provincia en que son empregados.
b) Gasto operativo.
Os beneficiarios proverán a información necesaria para coñecer e xustificar os investimentos realizados no referente a gastos de operación (OPEX), incluíndo polo menos:
-Gastos de persoal.
-Gastos de aprovisionamento.
-Gastos de mantemento e solución de incidencias.
-Gastos indirectos (administrativos, enerxía e outros).
c) Ingresos.
Os beneficiarios da axuda proporcionarán información e xustificación dos ingresos derivados pola nova rede para garantir, segundo o disposto no artigo 35º, que non se compensa en exceso aos beneficiarios por unha demanda de banda larga superior aos niveis previstos.
Esta información deberá ser proporcionada cunha frecuencia trimestral a través das canles establecidas.
2. Seguimento do despregue.
O solicitante deberá presentar unha proposta de informes de seguimento que permitan á Oficina Técnica de Banda Larga de Galicia levar un correcto control do despregamento da rede obxecto das axudas.
Estes informes deberán presentarse como mínimo cunha periodicidade mensual e cun grao de detalle que permita avaliar o avance segundo os conceptos reflectidos no Plan de despregamento presentado.
O contido mínimo dos informes de seguimento do despregamento será tal que permita coñecer de modo claro e illado os seguintes conceptos:
a) Puntos de interconexión: datas previstas e definitivas de posta en servizo (espazo e conectividade habilitada para o servizo maiorista).
b) Puntos de presenza nos núcleos:
-Datas previstas e definitivas de finalización da rede de transporte que permita a conectividade coa rede do operador.
-Datas previstas e definitivas de finalización da rede de transporte que permita a conectividade cos puntos de interconexión asociados.
-Datas previstas e definitivas de posta en servizo (espazo e conectividade habilitada para o servizo maiorista).
c) Redes de acceso:
-Datas estimadas e definitivas de inicio do despregamento por núcleo (primeiro cliente con posibilidade de acceso ao servizo de banda larga nas condicións establecidas no presente prego).
-Grao de cobertura por núcleo co despregamento actual: nº de posibles clientes en valor absoluto e en % respecto ao total do núcleo.
-Datas estimadas e definitivas de finalización do despregamento por núcleo (conseguindo os graos de cobertura propostos).
-Información gráfica da cobertura dos diferentes servizos de acceso comercializados en formato importable a GIS cunha relación de escala 1:5000 ou máis detallada.
d) Análise de desviacións respecto do Plan de despregamento proposto na solicitude e actuacións correctoras.
Estes informes servirán para avaliar as desviacións que se poidan producir respecto do Plan de despregamento proposto polo operador e a súa capacidade de dar cumprimento en prazos ao obxectivo formulado.
3. Seguimento e control operativo.
Os beneficiarios da axuda están obrigados a cumprir o seguinte mecanismo de control para o cumprimento do acordo de niveis de servizo, para iso deben comprometerse a proporcionar, a través das canles de comunicación establecidas previamente, a información necesaria para o control e seguimento do rendemento da rede e estatísticas de incidencias, incluíndo, polo menos, os seguintes parámetros:
a) Operacións e mantemento.
Os beneficiarios proverán a información necesaria para coñecer e xustificar estatísticas sobre todos os traballos realizados con base nos mecanismos indicados na información achegada para metodoloxía, medios técnicos e materiais.
b) Calidade de servizo.
Os beneficiarios proverán a información necesaria para coñecer e xustificar estatísticas sobre atencións realizadas a usuarios con base na información facilitada na metodoloxía, medios técnicos e materiais. É imprescindible que proporcione un mecanismo que permita confirmar e auditar o cumprimento do caudal garantido.
Deberanse incluír chamadas atendidas polo servizo de soporte ao cliente e a súa tipoloxía, e incidencias recibidas e atendidas. Ademais, proporcionaranse os seguintes parámetros de calidade de servizo definidos na Orde ITC/912/2006, do 29 de marzo, pola que se regulan as condicións relativas á calidade de servizo na prestación dos servizos de comunicacións electrónicas:
-Tempo de subministración de accesos á internet.
-Proporción de avisos de avaría por liña de acceso.
-Tempo de reparación de avarías para liñas de acceso.
-Tempo de resposta para os servizos de operador.
-Tempo de resposta para os servizos de consulta de directorio.
-Tempo de resposta para consultas sobre asuntos administrativos e de facturación.
-Frecuencia de reclamacións dos clientes.
-Tempo de resolución de reclamacións dos clientes.
-Reclamacións sobre corrección de facturas.
-Proporción de accesos de usuario con éxito.
-Proporción de transmisións de datos erradas.
-Velocidade de transmisión de datos conseguida.
Esta información deberá ser proporcionada cunha frecuencia mensual e unha segmentación que permita diferenciar núcleos, concellos e provincias para cada un dos indicadores.
4. Seguimento e control comercial.
Para a realización das actividades de seguimento e control comercial das actuacións, os adxudicatarios comprométense a facilitar, a través das canles de comunicación establecidas previamente, os seguintes parámetros comerciais:
a) Penetración do servizo de transporte maiorista.
Os beneficiarios proverán o detalle estatístico que permita coñecer, polo menos, o número de novos operadores que contraten servizos de transporte maiorista, incluíndo as modalidades contratadas e prezos, así como o número e detalle das baixas e modificacións realizadas durante o mes.
b) Penetración do servizo de acceso minorista de banda larga.
Os beneficiarios proverán o detalle estatístico que permita coñecer, polo menos, o número de novas altas de usuarios ao mes, incluíndo servizos e prezos contratados, así como o número de baixas de abonado acumuladas durante o mes, de modo que sexa posible coñecer a taxa de abandono de clientes (churn rate).
c) Niveis de servizo maiorista.
Os adxudicatarios proverán o detalle estatístico que permita coñecer os niveis de servizo provistos aos clientes maioristas incluíndo, polo menos, o detalle de tempos de subministración, tempos de activación de servizo e oferta comercial.
d) Niveis de servizo de acceso minorista.
Os beneficiarios proverán o detalle estatístico que permita coñecer os niveis de servizo provistos e a satisfacción do cliente incluíndo, polo menos, detalles como o tempo de subministración, o tempo de alta do servizo e a oferta comercial.
e) Gasto en actividades comerciais.
Os beneficiarios proverán o detalle estatístico que permita coñecer o gasto realizado en actividades comerciais incluíndo, polo menos, o detalle do gasto en actividades de venda e gasto en actividades de mercadotecnia.
Esta información deberá ser proporcionada cunha frecuencia trimestral e unha segmentación que permita diferenciar entre núcleos, concellos e provincias para cada un dos indicadores.
ANEXO VI
Metodoloxía, medios técnicos e materiais
1. Operación e mantemento.
Indicaranse os recursos humanos e técnicos postos á disposición da función de operación e mantemento tanto para a xestión e monitorización da rede, como para as actuacións de carácter preventivo e correctivo, incluíndo detalle de:
a) Plataforma de xestión e monitorización.
Especificaranse os parámetros técnicos da plataforma de xestión, como mínimo incluíndo os seguintes conceptos:
-Monitorizado e xestión remota de equipamento da rede de acceso: funcionalidades.
-Monitorizado e xestión remota de equipamento de usuario: funcionalidades.
-Monitorizado e xestión remota de equipamento da rede de transporte: funcionalidades.
-Posibilidades de inventariado de equipamentos, versións de software, backup de configuracións, usuarios de servizo activados e as súas características.
-Posibilidades de estatísticas de uso de rede, por usuario ou estación base e capacidade de almacenamento históricos de estatísticas.
-Posibilidade de definición de perfís de usuario.
-Características do rexistro e almacenamento de alarmas, histórico de alarmas.
b) Procedementos de operación e mantemento: así mesmo, describiranse os procedementos existentes para a operación e mantemento da rede coma:
-Procedementos de mantemento preventivo e correctivo.
-Procedementos de actualización de versións e software.
-Procedementos de instalación e activación de lugar.
-Procedementos de instalación e activación de usuario.
-Procedementos de seguridade de cara a garantir a protección de datos dos usuarios.
-Plans de continxencia e medidas e protocolos de seguridade orientados ao mantemento do servizo (Plan de seguridade).
2. Calidade do servizo (SLA).
Cada licitador presentará uns compromisos de calidade do servizo (SLA) en que se incluirán, polo menos, os seguintes conceptos:
a) Tempo máximo de instalación de equipamento de usuario e provisión do servizo.
b) Tempo máximo de resolución de incidencias (tempo transcorrido entre que o operador ten coñecemento da avaría e esta é resolta). Distinguiranse as incidencias en función da súa gravidade, relativa ao corte ou degradación do servizo e número de usuarios afectados.
c) Indispoñibilidade máxima do servizo: medirase como a porcentaxe de horas sen servizo para o peor caso e deberá reportarse para períodos mensuais e anuais.
3. Atención a usuarios.
Dentro da funcionalidade exixida de prestación do servizo a usuarios finais, os adxudicatarios serán os responsables da atención ao usuario. Enténdese esta atención como un servizo integral posvenda, que inclúe un teléfono de atención permanente para recepción de avarías, consultas ou axudas remotas para a configuración do terminal de usuario.
Indicarase que procedementos de atención a usuario se consideran, con todos os pasos e elementos involucrados. Indicaranse os medios humanos e técnicos postos á disposición destes servizos.
ANEXO VII
Comercialización, prestación do servizo e facturación
Os beneficiarios serán responsables da comercialización do servizo nas zonas obxectivo. Para iso indicarán os seus plans de publicidade, campañas de mercadotecnia directa e indirecta, plans de distribución directa ou indirecta, que se comprometen a acometer. Indicarán o timing destas accións, así como os recursos que reservarán para esta faceta do proxecto.
Os beneficiarios serán responsables da xestión dos contratos de alta do servizo, da posterior introdución nos seus sistemas de facturación e de xestión comercial, da facturación mensual nas condicións ofertadas, da atención ao cliente mentres exista a relación contractual cos adxudicatarios, e de posteriores baixas ou modificacións de servizo solicitadas polos usuarios. Débese indicar a ferramenta de xestión comercial e as súas características principais.
O proxecto comercial deberá especificar, tanto para ofertas maioristas de transporte como para ofertas de acceso retallistas, as características dos servizos ofertados e as tarifas e condicións baixo as cales devanditos servizos serán prestados.
Ademais tamén se deberá especificar as condicións e características dos servizos de atención ao cliente, incluíndo, polo menos, un centro de atención telefónica ao usuario.
O proxecto comercial deberá incluír as características dos puntos de venda e medios de pagamento, definindo a localización, características e horario de atención.
Ver referencia pdf "10400D003P035.PDF"